Vuê agne Lene e à metût a dismuelâ i siei grumâi tal podin. Si viôt che e no à plui grumâi di meti, cussì vuê, par no lâ a spas, e lave i grumâi. E po o sin sot Pasche.
Lâ a spas, al vûl dî lâ a fâ la spese, ma se e à di lâ in pueste, in municipi, dal farmacist o di Gjildine, la sô amie, a le fâs masse lungje. Duncje vuê e lave.
Ce? La lavatrice? Diu nus vuardi! I dolarà la schene ma la lissive...
Ho! La fâs a man! – Disse jê.
Che al sedi il grumâl blanc cul picet dai dîs di fieste o chel neri a rosutis dai dîs di vore, i grumâi di agne Lene a servissin a fâ di dut.
O ai cognossût il prin grumâl che o no jeri plui grant che trê cavocis e un cudumar. La mestre Luce mi diseve alc par fâmi un compliment e jo mi vergognavi e o levi a platâmi daûr dal so grumâl.
Trops fruts e trops nevôts sono lâts a platâsi daûr dal so grumâl par no fâsi viodi?
Tropis lagrimis e trops snacais di canais ae suiât prime di dâ un sberlot par cjareçâ o une cjarece par calmâ?
Ma il grumâl i siervìs ancje di scjaipule pe gjaline, parcè che jê a no sa mangjâ lis gjalinis che e à tirât sù. Alore doman e larà a puartâle ae Gjildine sore une altre bielzà splumade.
Il tui al sa che cuant che e va vie cu la gjaline e torne simpri cun alc di bon par lui e agne Lene e sa che, cuant che e à di puartâ il tui dal veterinari, a puarte prime la gjaline di Gjildine.
Ben passût, il tui al vignarà a durmî tal so grim e al bastarà tirâ sù il grumâl par menâlu dal veterinari a fâi chê punture. Il gjat a nol è un mone, ma pluitost che la cjar in scjatule al si fâs fâ ancje la punture.
Jê e fâs dut cul grumâl.
In cjase i siervìs di guants par vierzi il sportel dal spolert, o ben par cjoli alc che al scote tal for.
Naturalmentri, par strucjâ il cjalderin de polente sul taulîr, o par tignî il mani de padiele e siervî i plats in taule... Simpri cul grumâl.
Il so grumâl al fâs un metri cuadrât ma se le viôt tirâ sù il grumâl par suiâ la mê tace daspò che e à suiât bielzà la taule e cuissà ancjemò ce, jal tiri vie de man e me sui bessôl cul tavaiuç o la
tavaie.
Invezit, se il grumâl al devente une unitât di misure, a mi plâs, parcè che un grumâl di radic, al vûl dî che o sarìn in vot o in dîs a mangjâ.
Un grumâl di «legnas» al vûl dî che no varai bisugne di tornâ a lâ fûr jo cuant che o soi daûr a indurmidîmi devant de television.
Un grumâl di ûfs al vûl dî che o sin a Pasche, che i fruts a varan il lôr ûf sbatût e i lôr crostui, che i grancj a varan la lôr fertaie e che lis feminis a varan, cul grumâl di mei, la lôr torte da puartâ a cjase. Se o passais di fûr a pascute e o viodês il gjat sot dal barcon, cjalait ben indulà che al cjale e o viodarês cuatri plats su la plane. I prins trê a son lis tortis metudis a sfredâ di agne Lene, il cuart al è il pachet dai surzelâts metût a scjaldâ di mê cugnade.
E il grumâl di “cartufulas” po?... Al deventarà un frico par contentâ ancje il plevan... Se al ven cuntune butilie!
Sì, parcè che di cuant che i à dite che il so frico al è cussì bon che al sarès di santificâ, jê i à dite che a nol à che di vignî cul so vin benedet, che cussì al fâs la messe tant che al fâs di gulizion.
– Ho! – Disse, tant che e sbat un grumâl su la bree.
di Jaio Furlanâr
Conte n. 30
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn est_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn